8 members, 50 guests, 1 anonymous users
Google, shortlid, Bing, Yahoo, john in KY, mainemud, Subasaurus, DaveT, Henpecked, BEECHBM69, 75subie Lyding | SkalkSkryf
« Die ou man en sy hart
Sonder woorde »
Junie 17, 2008 deur Louwie
Lees nou die dag ‘n artikel deur James Wood getiteld Holiday in Hellmouth wat in The New Yorker verskyn het. Hierin doen hy ‘n resensie van die boek “God’s Problem” deur Bart D Ehrman.
Die artikel en boek handel oor die konsep van lyding, soos dit in verband staan met die bybel en ‘n verwronge godsbegrip. Die kwessie van “die bose” word ook bygetrek.
Baie goeie storie. In een van my skrywes iewers het ek die probleem van genade na die skoot in die gat ook aangespreek. Soos gewoonlik het die gebroeders en susters van gemeentes onmiddelik vertel hoe wonderlik dit is dat God die beste Ortopeed beskikbaar oor my pad gestuur het toe ek agter op die bakkie by die hospitaal afgelaai word. Wys jou net van Sy voorsienigheid en genade, druk hulle dit tydig en veral ontydig op my hart.
Toe vertel ek die storie: In die lig van God se alwetendheid, alomteenwoordigheid en almag moes Hy geweet het die geweer gaan my been vergruis, Hy was daar toe dit gebeur en kon dit voorkom het as Hy wou. Maar miskien het Hy ‘n bietjie vergeet van my, of was Hy besig met ‘n ander ernstiger geval, of het Hy Sy middag slapie genuttig. Ons sal nooit weet nie. Maar na die skoot kom Hy uitasem by die hospitaal aangehardloop en kry gou die beste spesialis sodat Hy, volgens die gemeente, deur die goeie spesialis, my been weer kan las. (sodat ons vir ewig dankbaar kan en moet wees oor al die genade.)
Maar, sê ek toe, wat sou die gemeente daarvan dink as die goeie spesialis die plan bedink om die wêreld te wys dat hy die beste is. Hy vat sy haelgeweer, sluip die straat af en skiet ‘n niksvermoedende onskuldige ou in die hol en dan bel hy rustig die hospitaal en vra hulle moet dringend ‘n ambulans stuur. Dan gaan hy hospitaal toe en berei hom voor vir die operasie en wag vir die ambulans om op te daag. Na die operasie stap hy met sy bebloede hande uit op die balkon en die gepeupel juig hom luidkeels toe. Hy is die beste!
Snaaks genoeg, die gemeente dink toe nie die spesialis is so wonderlik nie. Inteendeel, hulle dink hy hoort in die tronk!
Meeste van die verwysings van Wood na waar beloftes verbreek is, mense vermoor is of gestraf is, kom uit die Ou Testament. Lank trug het ek op die storie in die Bybel afgekom waar Dawid deur God beveel is om al duisend die vyand se perde se haakskeensenings af te kap na die vayand verslaan is en te voet gevlug het of so iets. Toe het ek besluit so ‘n God kan maar by my verby gaan, ek en hy is nie op dieselfde golflengte nie.
En nou lees ek weer ‘n boek van Sitchen oor die bliksemse Anunaki en ek dink; as ons tog net die dag dit kan regkry om die Ou Testament in sy geheel oor te skryf en, in elke geval waar God se naam gebruik word, die naam van Marduk (want meeste van die tyd was dit hy wat die mense al hulle hel gegee het), en/of Enki/Enlil. Dit is die spul wat Godsdiens so opgedonder het dat dit post-modernisme nie sal oorleef nie. As ons dan die boek op die geskiedenis rakke van die lewe kan gaan wegbêre, kan ons dalk meer nugter na die lewe kyk. Dit los nog nie die probleem van swaarkry en lyding op nie, maar dit verwyder die Sondebok/Goeiebok uit die prentjie en daarmee saam simplistiese woordspeletjies van predikante soos Wood dit so goed uitwys.
Dan is die Godlose Buddisme dalk die enigste antwoord? Is dit ‘n antwoord wat hulle gee?
Posted in Uncategorized | Tagged bose, godsdiens, lyding | 10 Kommentaar
op Junie 17, 2008 at 8:43 nm Johann van Schalkwyk
Die “Kwessie van God” doen homself nie eintlik voor in Boedisme nie, en atteïsme kry nie veel staanplek daar nie. Boedisme se antwoord is ‘n beskrywing van lyding, en die einde van lyding, sonder om enige godsbegrip by te sleep.
1.) lyding is ‘n inherente eienskap van iedere en elke vorm van bestaan;
2.) die bron van lyding is brandende begeertes, te wel die smag na sintuiglike plesier, versmagting na bestaan, en die smagting om NIE te bestasan nie;
3.) lyding kan tot ‘n einde gebring word;
4.) daar is ‘n weg wat gevolg kan word om sodanige beïndiging te bewekstellig.
op Junie 19, 2008 at 8:39 nm Hans Matthysen
Skalk, die verhale in die Ou Testament is sinnebeelde en daarin lê vir ons waardevolle boodskappe. Ongelukkig sien min mense die werklikheid daarvan en wil God as ‘n drogbeeld weergee.
Meeste mense verstaan nie God se genade nie en volgens Efes. 4 v 7, is dit ‘n mate van die gawe van Christus en nie ‘n jammer kry saak, dat een meer bevoordeel word as ‘n ander.
Om te ly, in konteks met die Bybel, is om daagliks die wil van vlees af te sterwe sodat die wil van God in ons lewe kan seëvier. Sodra God se wil, in my lewe, ‘n vreugde word, is die lyding tot niet.
op Junie 20, 2008 at 6:28 nm Louwie
Intresant, die benadering tot lyding van die Buddisme. Maak sin ook, soms. Want wat van die arme drommel van die ou bouer by my wie se aangenome seun (lang storie), redelik erg verstandelik gestremd, wat laas naweek deur ‘n kar des dinges gery is. Die outjie is in die hospitaal met skedelbreuk, gebreekte bene, losgeskeurde spiere in sy kuit en nog ander beserings. Wat het die arme siel begeer dat hy soveel lyding op die lyf moet loop?
Die standaard Buddiste antwoord sal dalk Karma wees? Gevolge van bose dinge gedoen in ‘n vorige lewe? Is ook die naaste wat ek aan ‘n sinvolle antwoord kan kom.
Staan ek verstom en magteloos as die Pa hande in die lug gooi en verklaar: God is groot! omdat die kind dit oorleef het. Moontlik nou dommer as wat hy was voor die ongeluk as gevolg van die skedelbreuk en nou nog kruppel ook. Watter groot genade!
Die standaard Christen antwoord was natuurlik nog altyd dat dit straf is vir jou sondes. Watter sondes wat die arme seun wanneer gepleeg het in sy domheid? Kan hy verantwoordelik gehou word vir wat hy ook al doen? Dit sou erger as boos wees.
En as dit nie jou eie sondes is wat gestraf word nie, dan is die ou duiwel natuurlik altyd byderhand om beskuldig te word. God almagtig, alomteenwoordig, alwetend kon of wou die outjie nie help nie?
Hans het natuurlik vir ons ‘n klinkklaar antwoord. Sodra God se wil (pyn, verminking en verontmensliking) in Dumpie se lewe ‘n vreugde word, is sy lyding tot niet? Se moer man!
Dit is die drogbeeld wat sommige Christenne van God aan ons voorhou.
Hans, gaan lees asseblief enige van Zecharia Sitchin se boeke, veral die “Earth Chronicals” reeks, dit sal jou ‘n totaal nuwe insig in die storie van die Ou Testament gee.
Die drogbeeld van God soos deur die Christendom aan ons voorgehou, word daar ontmasker.
God is meer as die ou man met die wit baard met voorkeure en wrede afkeure, woeste mood swings en vergeldingsdrange wat ons van kindsbeen af voorgehou is.
op Junie 22, 2008 at 10:08 nm Hans Matthysen
Louwie, soos ek gesê het, is die Ou Testament, die skepping inkluis, sinnebeelde en is daar om ons boodskappe te bring, wat nie verband hou met die skepping van die heelal nie. Jesus het vergelykenisse gebruik, m.a.w. dinge wat ons kan sien en begryp om aan ons die onsigbare te toon.
Lees Rom. 8 en sien dat die vleeslike mense bedink vleeslike dinge en die geestelike mense, geestelike dinge.
Zecharia Sitchin, skryf interresante dinge en dit bots nie met die Bybel nie omdat die Bybel oor iets anders gaan. Sou ons die Bybel met ‘n vleeslike insig aanskou, dan verkeer mens onder die indruk, dat die Bybel met die wetenskap bots.
Die Bybel is vir die sake van die siel geskryf en gaan dus nie oor die aardse nie. Omdat ons aards is, word aardse voorwerpe ens. gebruik as metafore, om ons die eewiglike te toon. Volgens Joh. 18 v 36, is die Koninkryk van God, nie van hierdie wêreld, dus gaan die Bybel nie oor die aardse of vleeslike nie.
Ek moet met jou saam stem, dat sommige Christenne, God as ‘n drogbeeld aan mense voorhou.
op November 8, 2008 at 11:27 vm Retha
Uit die stuk: “Dit is die spul wat Godsdiens so opgedonder het dat dit post-modernisme nie sal oorleef nie.”
En wat laat jou dink dat godsdiens nie gaan oorleef nie? Die persentasie Christene in die wêreld, byvoorbeeld, neem nie af nie. Voltaire het gesê godsdiens sal nie 100 jaar van hom af nog bestaan nie. Hy was verkeerd.
Hitler het gesê dit sal ophou bestaan voor 100, 150 jr. verby is. Hy is nog nie verkeerd bewys nie (150 jr is nog nie verby sedertdien nie), maar dit lyk onwaarskynlik, want die persentasie gelowiges neem nie af nie.
Ek dink ek glo G K Chesterton hierop: “The church have learned, not at the end but at the beginning of her time, that the funeral of God is always a premature burial. “
op November 8, 2008 at 8:11 nm Louwie
Retha, goed dat jy hier inloer.
Goed, ek moes dan seker gesê het ‘godsdiens soos ons dit ken’. Ek weet nie waar jy jou statistieke kry nie maar ek sien ook dat Andrew op flippiefanus se web beweer ateisme is die vinnigste groeiende geloof. Gegee die hengse aanwas van die mensdom is beide seker moontlik!
Ek weet nie waar jy bly nie. Hier by ons in die stad loop die kerke leeg. Kerke word gereeld verkoop/gesloop maar nog nie soos in Holland omskep in Pubs of bordele nie.
Waar voorheen 3 dienste in die oggend in sommige kerke gehou is word daar nou net een diens gehou en die gemiddelde ouderdom van kerkgangers was laas toe ek nog in die kerk was om en by 71 jaar. Op die platteland waar ek vandaan kom maak kerke toe en smelt voorheen groot gemeentes saam. In die AP kerk is 80% van die gemeente afgetrede mense. Die jongmense verlaat die kerk in strepe.
Ek vertel dit nie uit leedvermaak nie, maar dit is hoe dit is.
Die enigste fenomenale groei is in Afrika waar die TV evangeliste uit die VSA inklim en sakke vol geld maak. Hoe lank dit sal hou wonder mens. ‘n Wit kind as redder vir swart mense? Nee, godsdiens sal nie doodgaan en begrawe word nie, dit moet en sal verander, weg van die gedagte van die ou man met die wit baard op sy troon wat straf en beloon na gelang van sy gemoedstoestand.
op Junie 15, 2009 at 8:06 nm Hans Matthysen
God se wil is nie pyn, verminking en verontmensliking nie en is, dat geen siel verlore gaan. Mens moet baie onkundig wees, van wat in die Bybel staan, sou mens anders dink.
op September 25, 2014 at 11:49 vm pinterest
it to your own. I make boards of animals, quotes, or color combinations.
op September 25, 2014 at 3:06 nm Louwie
Pinterest? What? OK, you make boards. Good for you. How does it relate to the above discussion, or is this just a random spam?
op September 26, 2014 at 8:30 nm Joh
Jip, Pinterest is sekerlik besig om groot markaandeel te verloor – die dat hulle nou al op Afrikaanse blogs begin spam !